
Sammensetning og mandat for kommersialiseringsutvalget

1. Innledning
Universitetsstyret vedtok i møte 18. september 2003 (S  50-03, Kommersialisering av forskningsresultater - organisering ved UiTø) å opprette et sentralt kommersialiseringsutvalg som skal fatte vedtak om hvorvidt institusjonen skal overta rettighetene til en patenterbar oppfinnelse gjort av en ansatt ved UiTø. Styret ba om at forslag til mandat og sammensetning ble lagt frem snarest, og det er det denne saken omhandler.

Da sak S 50-03 var ute på høring ble det foreslått at utvalget skulle ha seks medlemmer, to fra hvert av realfagsfakultetene. På bakgrunn av de innspill som kom inn gjennom høringsrunden er det åpnet for at utvalget kan ha en bredere sammensetning. Universitetsdirektøren foreslår at det åpnes for at alle fakulteter kan representeres i Kommersialiseringsutvalget. 

I Lov om universiteter og høgskoler, §19, punkt 2, heter det at ”Studentene skal ha minst 20 prosent og aldri mindre enn to av medlemmene i alle kollegiale organer som tildeles beslutningsmyndighet, hvis ikke det delegerende organ enstemmig bestemmer noe annet.” Hvis et enstemmig styre ønsker det, kan altså kravet om studentrepresentasjon fravikes. Siden utvalget skal behandle saker på et såpass spesialisert område, foreslår Universitetsdirektøren at Styret i denne saken fraviker kravet om studentrepresentasjon. Om styret ønsker at studentene skal være representert, vil Studentstyret bli bedt om å foreslå kandidater. Så fort forslaget foreligger vil disse bli supplert inn i utvalget.

Det har vært ønskelig med en større kvinneandel enn det som ligger i forslaget til sammensetning. Store anstrengelser for å engasjere flere kvinnelige vitenskapelige ansatte har dessverre ikke ført frem denne gang, men håpet er at man ved neste korsvei er i stand til å få til en bedre kjønnsfordeling.

2. Mandat for Kommersialiseringsutvalget
Det foreslås følgende mandat for Kommersialiseringsutvalget ved UiTø:

Generelt 
Kommersialiseringsutvalget ved Universitetet i Tromsø skal bidra til å legge til rette for forskningsbasert nyskaping og kommersialisering av forskning ved institusjonen. Utvalget skal bidra til å sikre at de kommersielle sidene ved Universitetets virksomhet behandles profesjonelt og på en slik måte at de ikke går på bekostning av Universitetets øvrige virksomhet. 

Oppgaver  
Utvalget skal:

· behandle saker som omhandler rettighetsforhold til patenterbare oppfinnelse gjort av ansatte ved institusjonen, jf. bestemmelsene i Arbeidstakeroppfinnelsesloven. 

· fatte vedtak om hvorvidt Universitetet skal overta rettighetene til patenterbare oppfinnelse gjort av ansatte ved Universitetet

· være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning. 

Utvalget kan i visse tilfeller også behandle saker som ikke omfattes av nevnte lovgivning. 

Sammensetning
Kommersialiseringsutvalget oppnevnes av Universitetsstyret for en toårsperiode, og settes sammen av seks faste vitenskapelige ansatte ved Universitetet. Utvalgets leder oppnevnes av Universitetsstyret. 

Utvalget er vedtaksdyktig når 2/3 av medlemmene er til stede. Ved stemmelikhet har leder dobbeltstemme.

Utvalget kan i tillegg til de faste medlemmene kalle inn ad hoc medlemmer, dvs. oppfinneren/oppfinnerne eller andre som har spesiell kompetanse innenfor det gjeldende fagfelt. Disse har ikke stemmerett.

Klageinstansen for avgjørelser fattet av Kommersialiseringsutvalget er Universitetets styre.

3. Kommersialiseringsutvalgets sammensetning 2003-2005
Universitetsdirektøren foreslår at utvalget får følgende sammensetning 

Faste medlemmer
· Professor/dekan Tore Vorren, institutt for geologi, Mat.nat-fak (foreslås som leder)

· Førsteamanuensis Turid Moldenæs, institutt for statsvitenskap, SV-fak

· Førsteamanuensis Roger Larsen, Institutt for akvatisk biologi, NFH

· Professor Ørjan Olsvik, Institutt for medisinsk biologi, Med-fak

· Førsteamanuensis Randi Karlsen, institutt for informatikk, Mat.nat-fak

· Førsteamanuensis Øystein Rekdal, Institutt for medisinsk biologi, Med-fak

Varemedlemmer
1. Professor Gunnar Hartvigsen, institutt for informatikk, Mat.nat-fak

2. Førsteamanuensis Olaf Styrvoll, Institutt for marin bioteknologi, NFH

3. Professor Tor Dahl, Institutt for kjemi, Mat.nat-fak

4. Professor Alfred Hanssen, Institutt for fysikk, Mat.nat-fak

Om en fast representant er forhindret fra å møte, kalles varamedlemmene kalles inn i den rekkefølgen som er nevnt.

Universitetets TTO-funksjon er utvalgets sekretariat.

På denne bakgrunn gis følgende innstilling til 

vedtak:

1. Universitetsstyret godkjenner mandat for og sammensetning av Kommersialiseringsutvalget. 

2. Professor/dekan Tore Vorren utneves til Kommersialiseringsutvalgets første leder.

3. Utvalgets første periode går fra 17.10.2003 til 31.12.2005.

4. Mandat og sammensetning skal evalueres innen periodens utløp 31.12.2005.
Tromsø, 10.10.2003

